ג'ייסון סטיית'האם

ביוגרפיה

סטיית'האם נולד במחוז דרבישייר שבדרום מזרח לונדון, בנם השני של זמר ורקדנית. הוא עבר לגרייט ירמות, במחוז נורפוק, שבאנגליה. הוא בחר שלא לפצוח בקריירת שירה כאביו, אלא ללמוד אמנויות לחימה משולבת. הוא גדל עם שחקן הכדורגל ויני ג'ונס - מי ששיחק לצידו לאחר מכן. ג'ונס הכיר לו את עולם הכדורגל וסטיית'האם שיחק בקבוצת הכדורגל בבית ספרו משנת 1978 עד 1983. אך אהבתו האמיתית הייתה קפיצה למים - הוא התאמן באופן יומי על טכניקות קפיצה והיה חבר בנבחרת הקפיצה למים של בריטניה במשך 12 שנה. בשנת 1992 הוא סיים במקום ה-12 באליפות העולם לקפיצה למים. בנוסף למד גם קונג פו, קראטה וקיקבוקס, לימודים שבאים לידי ביטוי גם בסרטים בהם הוא משחק.
סטיית'האם פתח בקריירת דוגמנות לאחר שאותר על ידי חברת הסוכנויות "Sports Promotions" לדגמן לבגדי ספורט. בהמשך החל לדגמן עבור חברת ההלבשה הצרפתית French Connetion. בגיל 15 כבר פרש מבית ספר והוכרח על ידי אביו ללכת בעקבותיו כסוחר רחוב ולמכור "בשמים ותכשיטים מזויפים בפינות רחוב" לטענת סטיית'האם. הוא הופיע מעט בסרטוני מוזיקה, ביניהם הקליפים לשירים "Comin' On Strong" של להקת The Shamen ב-1993, "Run To The Sun" על ידי אירייז'ר ב-1994 ו-"Dream a Little Dream of Me" של The Beautiful South ב-1995.

עלייתו לגדולה (1998-2010)

קריירת המשחק והדוגמנות של סטיית'האם החלה לאחר שהשתתף בתחרות כישרונות. לאחר שזכה בתחרות, הפך לדוגמן חברת הלבשה צרפתית. במהלך תקופה זו גילה אותו הבמאי הבריטי גאי ריצ'י. ריצ'י עבד באותו זמן על סרטו "לוק, סטוק ושני קנים מעשנים" והיה צריך למלא תפקיד של אמן הונאה מהרחוב. לאחר שלמד על עברו של ג'ייסון, שתאם בדיוק, ריצ'י ליהק אותו לדמות "בייקון" בסרט שזכה להצלחה גדולה וסלל לג'ייסון את דרכו הקולנועית. שולם לו עבור השתתפותו כ-5,000 ליש"ט. בשנת 2000 השתתף ג'ייסון בסרט "סנאץ'", סרט נוסף של ריצ'י, לצד שחקנים נודעים כגון בראד פיט, דניס פרינה ובניסיו דל טורו. הסרט גרף מעל 80 מיליון דולר בקופות. בשביל השתתפותו בסנאץ', שולם לו 15,000 ליש"ט; כמעט פי 3 מהסרט הראשון שלו. ג'ייסון הצליח להיכנס לתעשיית הסרטים בהוליווד ולהופיע בשני סרטי מדע בדיוני ופעולה נוספים ב-2001: רוחות מארס והאחד.
בהמשך הוצעו לסטיית'האם תפקידים רבים ובשנת 2002 נבחר לגלם את התפקיד הראשי בסרט האקשן "המשלח", בתור פרנק מרטין, שבו היה אחראי לפעלולים של עצמו ומיעט להשתמש בפעלולן (החלטה שליוותה אותו גם בהמשך הקריירה הקולנועית). הוא למד וינג צ'אן קונג פו, קראטה, וקיקבוקס עבור התפקיד. הסרט הוליד שני סרטי המשך - המשלח 2 (2005) והמשלח 3 (2008). הוא הופיע גם בתפקידי משנה בסרט משחק מכור (2001), הג'וב האיטלקי (2003) (שבו שיחק בתור "רוב החתיך") ובסרט סלולר (2004) שבו שיחק בתפקיד הנבל הראשי.
בשנת 2005 שיחק בסרט נוסף של הבמאי גאי ריצ'י אקדח - שהיה כישלון מוחלט, בביקורות וגם בהכנסות. בנוסף שיחק ב-2005 תפקיד עיקרי בסרט לונדון ובתאוריית הכאוס. שנה לאחר מכן שיחק בתפקיד הראשי בסרט קראנק (2006). בשנת 2007 שיחק בתפקיד ראשי בסרט מחסל פראי לצד ג'ט לי. בשנת 2008 שיחק בסרט מותחן הפשע הבריטי - הג'וב הבריטי ומרוץ המוות - רימייק של הסרט מרוץ המוות 2000 משנת 1975. מבקר סרטים אמריקאי בשם אמרנוד וויט' בירך את "עלייתו" של ג'ייסון בתעשייה וטען שהוא כבש את תואר שחקן הפעולה הטוב ביותר. מאוחר יותר ב-2008 שיבח וויט' את סרטו המשלח 3 וטען כי זה דוגמה מצוינת לפופ ארט. ב-2009 הוא חזר לתפקידו של צ'ב צליוס בסרט ההמשך קראנק: מתח גבוה. בשנת 2010 סטיית'האם שיחק לצד סילבסטר סטאלון, ג'ט לי וכוכבי אקשן אחרים בסרט בלתי נשכחים. בו הוא מגלם את לי כריסמס, יוצא יחידת ה-SAS הבריטית ומומחה בסכינים. בנוסף באותה שנה שיחק בתפקיד משני בסרט 13.

התרחבות מסחרית (2011-2015)

בשנת 2011, כיכב סטיית'האם בתור ארתור בישופ, הדמות הראשית ברימייק של הסרט של צ'ארלס ברונסון, "המכונאי". עיתון בריטי, The Daily Telegraph הכתיר את ג'ייסון כ"היצוא הטוב ביותר של אנגליה לסרטי אקשן לעד, איש עסקים אכזרי עם נשמה של ג'נטלמן". כתגובה לסרט. בפברואר 2011 תרם את קולו לסרט נומיאו ויוליה. הוא חזר לקולנוע הבריטי בדרמה המשטרתית בליץ' בתפקיד הראשי; שקיבל ביקורות מעורבות. לאחר מכן לוהק לתפקיד הראשי בסרט יחידה עילית. הסרט מבוסס על מקרים אמיתיים, מתוך הרומן של ראנולף פינז, "אנשי הנוצה". סטיית'האם גילם בסרט מתנקש שחוזר מפרישה בשביל להציל חבר ותיק, שמשוחק על ידי רוברט דה נירו; הסרט לא הצליח להניב רווחים, ונקטל בביקורות. באוגוסט 2011 התחיל לצלם את סרטו פארקר, שיצא בינואר 2013, בו הוא משחק פושע אנטי-גיבור ששוחק על ידי מל גיבסון בעבר בסרט "נקמה (1999)" ולי מרוין ("פגיעה בול" (1967)). דיווח של BBC משנת 2012 העריך כי קריירת המשחק שלו בעשר השנים האחרונות (2002-2012) הכניסה מעל מיליארד דולר בקופות, שבעצם הופכת אותו לאחד השחקנים הכי מובילים בתעשייה עם יכולת להבטיח הצלחה לכול סרט שיישחק בו בקופות רק על ידי הופעה בו. הוא חזר לתפקידו של לי כריסמס בשנת 2012 לסרט בלתי נשכחים 2 ובאותה שנה יצא לאקרנים הסרט קוד שמור בכיכובו.
בשנת 2013 היה לו תפקיד אורח בסצנת הסיום של מהיר ועצבני 6, בתור האח של הנבל, אוון שאו. הוא חזר לתפקיד, הפעם במהיר ועצבני 7 (שיצא באפריל 2015) בתור הנבל הראשי. בנוסף בשנת 2013 שיחק בשני סרטי מותחן בתור הדמות הראשית, הראשון בחזית לצד ג'יימס פרנקו, והשני הגאולה. ג'ייסון הופיע בתפקיד אורח בסרטון המוזיקה של השיר "Summer" של קלווין האריס בתור אחד המתחרים במירוץ המכוניות. ב-2014 חזר לתפקיד של לי כריסמס בבלתי נשכחים 3; למרות שנקטל בביקורות, הסרט הכניס כ-215 מיליון דולר לעומת תקציב של 90 מיליון.
ובשנת 2015, הופיע בשני סרטים בלבד בנוסף למהיר ועצבני 7 - הראשון שיצא לאקרנים בינואר, קלף חזק - שנחשב לכישלון, בכך שהוא לא הצליח אפילו לסגור את הוצאות ההפקה של הסרט, השני, מרגלת, שגרף 235 מיליון דולר בקופות לעומת תקציב של 65 מיליון דולר. לג'ייסון הוצע חוזה של שלושה סרטי "המשלח" חדשים בסוף 2015, אבל דחה אותו מכיוון שלא ניתן לו התסריט לפני החתימה והשכר היה נמוך. לפי מאמר של הגארדין הבריטי, ג'ייסון הביע רצון לשחק את ג'יימס בונד ב"ספקטר"; הכותב של הסרט, סטיב רוס, אמר כי "אין ספק שג'ייסון יכול ללכת את ההליכה ולדבר את הדיבור". לאחר הראיון עם רוס, היו מספר קריאות מאתרי ביקורות ומהציבור לתת לו לשחק את ג'יימס בונד בסרט עתידי.

המשך ההצלחה (2016–הווה)

ב-2016 שב לגלם את דמותו של ארתור בישופ בסרט ההמשך של ה"מכונאי": המכונאי 2: תחייה לצד ג'סיקה אלבה. הסרט נחשב להצלחה וגרס 125.7 מיליון דולר. לפי מגזין פורבס, הסרט היה "השביעי הכי רווחי" בקריירה של ג'ייסון וההצלחה המסחרית הכי גדולה עבורו כסרט עצמאי.
בפברואר 2017, כיכב לצד גל גדות בפרסומת סופרבול באורך של כ30 שניות עבור Wix.com. דווח כי היא הגיעה ל22 מיליון צופים בשידור. באפריל 2017, יצא "מהיר ועצבני 8", שגרף למעלה ממיליארד וחצי דולר ברחבי העולם וזכה לביקורות מעורבות. סטיית'האם חזר לגלם את דמותו מהסרט השביעי. אחרי יציאת הסרט הוכרז כי סטיית'האם יחזור לדמותו כדקארד שאו לצדו של דוויין ג'ונסון שגילם את הסוכן לוק הובס והשניים יככבו יחד בסרט ספין-אוף כחלק מסדרת מהיר ועצבני הנקרא "הובס ושאו", שצפוי להיות מבוים בידי דייוויד ליטץ'. בנוסף, ג'ונסון וסטיית'האם צפויים לחזור לסרט התשיעי והעשירי בסדרת מהיר ועצבני.
בשנת 2018 הוא שיחק בסרט המדע הבדיוני אימה במצולות, בתור הצוללן ג'ונאס טיילור. בשביל להתכונן לסרט ג'ייסון שחה עם כרישים שוריים בפיג'י.
ביולי 2019 פרסם סרטון שבו הוא מצליח בעזרת בעיטה בלבד לפתוח פקק של בקבוק קטן. הסרטון הפך ויראלי ואף זכה למספר חיקויים של 'האתגר' במסגרת הבחירות לכנסת ה-22 על ידי אהוד ברק ויאיר לפיד.

כדמות ציבורית

תחקיר עיתונאי שבוצע על ידי הגרדיאן הבריטי ציין את תרומתו לתעשייה וכינה אותו "נישה קולנועית". באותו תחקיר נכתב: "אתה יודע מה אתה מקבל עם ג'ייסון סטיית'האם, הוא ירביץ לאנשים, הוא ירסק מכוניות והוא יעשה מבטא אמריקאי לא משכנע". ההשפעה של ג'ייסון על תעשיית סרטי המותחן-פעולה נראתה כהחלפה מכוכבים כמו ארנולד שוורצנגר, סילבסטר סטאלון וז'אן-קלוד ואן דאם שהיו להיט בעיקר בשנות ה-80. ג'ייסון בעצמו לקח ולוקח השראה לסרטיו מסילבסטר סטלון, ברוס לי, פול ניומן, סטיב מקווין וקלינט איסטווד.
בסדרת הקומיקס Ultimate Spiderman; הדמות של הנבל נשר עוצבה בהשראה להדמות לג'ייסון לפי הוראות הכותב בריאן מייקל בנדיס.

חיים אישיים

סטיית'האם היה בזוגיות עם הדוגמנית קלי ברוק עד אמצע שנות ה-2000. מאז אפריל 2010 הוא בזוגיות עם הדוגמנית רוזי הנטינגטון-ויטלי. הם חשפו כי התארסו ב-10 בינואר 2016. בפברואר 2017 הם הכריזו כי הם מצפים לילד הראשון שלהם. ב-24 ביוני 2017 נולד בן; ג'ק אוסקר סטיית'האם. ג'ייסון חי עם משפחתו בבוורלי הילס, קליפורניה. הוא מעביר את הזמן הפנוי שלו בגלישת אופנוע ים, טיפוס סלעים וגלישת רוח.
כאשר עבד בסט בוארנה, בולגריה, עבור בלתי נשכחים 3, ג'ייסון נפל עם משאית לתוך הים השחור עקב כשל בבלמים.
כשהתראיין עבור המגזין Vanity Fair טען כי יש לתת לפעלולנים את הקטגוריה שלהם באוסקר. ג'ייסון טען ש"מדלגים עליהם" ו"אף אחד לא נותן להם שום קרדיט".